**חלופות גשם ליום אני והעם בארץ**

**כללי**

במידה וביום חמישי במסע ישנו קושי בעקבות מזג אויר ישנן כמה אפשרויות. במידה והגשם מאפשר הליכה במסלול או שהוא צפוי רק בחלקו השני של היום – ימשיך היום כרגיל עם אפשרות למעגלים מרכזיים בכיתות.

במידה והגשם איננו מאפשר מסלול אנו נכנס לאתרים ומוזיאונים המחוברים לרעיון החינוכי של העם בארץ. כמובן שאתר כזה דורש הערכות שונה מהמדריך ומהקבוצה. להלן האפשרויות הרלוונטיות ליום זה:

**2. מוזיאון ישראל ומוזיאון ארצות המקרא**

במוזיאון ישראל נסייר באגף לארכיאולוגיה ובמוזיאון ארצות המקרא נעבור על התחנות הרלוונטיות בתצוגה.

**1.המבואה**

במבואה לאגף ניתן לתת רקע כללי על חשיבותה של א״י לעמ״י ועל החיבור המיוחד שבין הארץ לבניה שעזבו אותה לא פעם. ניתן להקדים ולומר כי באגף ניפגש בעמים זרים ובאימפריות עצומות אשר הגיעו וכבשו את הארץ לאורך כל הדורות ועם ישראל עזב את ארצו לא פעם, עם ישראל עובר מסע מטלטל כל ימות ההיסטוריה, מסע של בירור ביחס של העם אל מולדתו ואל עצמו. בתצוגה ניפגש עם מספר נקודות ציון במסע זה.

**שמות ג:** וָאֵרֵד לְהַצִּילוֹ מִיַּד מִצְרַיִם, וּלְהַעֲלֹתוֹ מִן-הָאָרֶץ הַהִוא, אֶל אֶרֶץ טוֹבָה וּרְחָבָה, אֶל אֶרֶץ זָבַת חָלָב וּדְבָשׁ אֶל מְקוֹם הַכְּנַעֲנִי, וְהַחִתִּי, וְהָאֱמֹרִי וְהַפְּרִזִּי, וְהַחִוִּי וְהַיְבוּסִי.

**ויקרא כו**: וַהֲשִׁמֹּתִי אֲנִי, אֶת הָאָרֶץ; וְשָׁמְמוּ עָלֶיהָ אֹיְבֵיכֶם, הַיֹּשְׁבִים בָּהּ.

**יחזקאל לו**: וְאַתֶּם הָרֵי יִשְׂרָאֵל, עַנְפְּכֶם תִּתֵּנוּ, וּפֶרְיְכֶם תִּשְׂאוּ, לְעַמִּי יִשְׂרָאֵל. כִּי קֵרְבוּ, לָבוֹא.

להלן מספר אפשרויות לתחנות ולנושאי שיחה בחלקים השונים של הסיור.

ניתן בתחילת הביקור באגף זה לשוחח עם התלמידים על מקום התנ״ך בחייהם בדיוק כפי שעושים בשטח.

**2. ראשית הופעת עם ישראל על במת ההיסטוריה ובארץ ישראל (כנען)**

המפגש הראשון שלנו עם עם ישראל הוא בהבטחות ה׳ לאבות להפוך אותם ל״גוי גדול״. הראשון שהגדיר אותנו כעם ע״פ המקרא היה פרעה.

**שמות א:** וַיָּקָם מֶלֶךְ-חָדָשׁ עַל מִצְרָיִם אֲשֶׁר לֹא-יָדַע אֶת יוֹסֵף. **ט** **וַיֹּאמֶר אֶל עַמּוֹ הִנֵּה עַם** **בְּנֵי יִשְׂרָאֵל** רַב וְעָצוּם מִמֶּנּוּ. **י** הָבָה נִתְחַכְּמָה לוֹ פֶּן-יִרְבֶּה וְהָיָה כִּי-תִקְרֶאנָה מִלְחָמָה וְנוֹסַף גַּם-הוּא עַל שֹׂנְאֵינוּ וְנִלְחַם-בָּנוּ וְעָלָה מִן-הָאָרֶץ.

בכתובת מצרית של המלך מרפתח מוזכר נצחונו על ״ישראל״. זו הפעם הראשונה שישראל כעם מוזכר במקור חיצוני. הכתובת משנת 1209 לפנה״ס:

שמחה רבה למצרים שמחה סחפה את ערי טומרי

הם יספרו על הניצחונות אשר ניצח מרנפתח

נרפתה תחנו, שקטה חת.

נבוזה כנען בכל רע.

לוקחה אשקלון

נלכדה גזר, ינועם היתה כלא היתה.

**ישראל הושם אין זרע לו.**

המלך המצרי מגדיר אותנו כעם על מנת ליצור את האויב כדי להקל על מלאכת חיסול העם. בארכיאולוגיה הא״י מבחינים בשינוי מהותי שחל בהתיישבות בהר המרכזי. להתיישבות זו מאפיינים מיוחדים לא מוכרים מתקופה קודמת בהר.

**לדיון**

כיצד אנו מגדירים עצמנו כעם? יש לנו סממנים מיוחדים, תרבותיים? האם אנו זקוקים למישהו מבחוץ שיגדיר אותנו?

**3. הפלישתים**

בימי ראשית ישיבתם של עם ישראל בארץ ישראל ועד ייסוד המלוכה וביסוסה התקיים בארץ עם נוסף אשר היה מורכב ממספר שבטים שהמשותף לכולם הוא מוצאם – הים האגאי והים התיכון. עם זה מכונה בתנ״ך – ״פלישתים״.

ע״פ התנ״ך עם ישראל הגיע ממזרח בדרך יבשתית אל ארץ ישראל ואילו הפלישתים הגיעו לאזורינו ממערב דרך הים.מספר מקורות קיימים על הפלישתים ומתארים אותם ואת הגעתם לאזורינו – מקורות מצריים מהמאה ה 12 לפנה״ס – תיאורים בתבליטים המזכירים את ניצחונו של רעמסס השלישי מלך מצריים הנלחם עם גויי הים, שהפלישתים הם שבט אחד מתוך חמשת גויי הים. כתובותיו ותבליטיו של מלך זה במקדשו במדינת הבו, הם המקור החשוב ביותר להכרת הצבא הפלשתי, על תלבושתו ונשקו, על רכבו וספינותיו ודרכי לחימתו. מתוך כתובתו:

*׳אני הרחבתי את כל גבולות מצרים והכיתי את המתקיפים אותי מארצותיהם. אני הכיתי את הדנינ באייהם, הת׳כר והפלישתים נעשו לאפר. השרדנ והושש מן הים היו כלא היו. נתפסו כולם והובלו בשבי מצרימה כחול הים. אני יישבתים במצודות כשהם נשבעים בשמי. אנשי חילם רבים היו למאות אלפים. קצבתי כל שנה מנות לכולם ומזון מן האוצרות והאסמים.׳*

מתוך הקטע הזה, שהוא סיכום מלחמותיו של רעמסס השלישי בצפון, מסתבר, שרעמסס ניצח את גויי הים, ובתוכם הפלישתים, הביא מהם שבויים רבים למצרים, ולפחות מקצתם הפך לשכירים והושיבם במבצריו. מבצרים אלה היו כנראה בגבולות מצרים, וייתכן שהכוונה גם למספר ערים בכנען. מתוך התבליט המתאר את ניצחון רעמסס השלישי.

**מקרות מקראיים**

ממקורות מקראיים אחרים שמרמזים למוצא הפלישתים נראה, כי הפלישתים הם שם נרדף או תקבולת לכרתים, והמקרא רוצה לומר ששניהם בני אותו עם, או לפחות קרובי מוצא. כך מקביל הנביא את ארץ הפלישתים לחבל הים שבו יושב גוי כרתים (צפניה ב, ה). בדומה לזה אצל יחזקאל משמשים כרתים שם נרדף לפלישתים(יחזקאל כה, טז). ההשקפה המקראית הברורה ביותר על מוצאם של הפלישתים מוצאת את ביטויה אצל עמוס(ט, ז) וירמיהו (מז, ד), לפיהם מוצאם של הפלישתים מכפתור. על פי המסורות המקראיות השונות נראה, כי אפשר לזהות את הכפתורים עם הכרתים, או לפחות עם חלק מהם. לפי אחת המסורות המקראיות היו גם הכפתורים בין גויי הים שישבו בחופה הדרומי של ארץ – ישראל. הנראה אפוא, כי לפי ההשקפה המקראית היא כפתור היא כרתים, או לפחות קיימת סמיכות וקירבה רבה ביניהם. מכל מקום ברור שלדעת המקורות המקראיים מוצאם של הפלישתים הוא מכפתור – כרתים, או מארץ הקרובה לה ולתושביה מבחינת גיאוגראפית ואתנית.

**המאבקים בין ישראל לפלישתים כפי שמשתקף בתנ״ך**

המקורות הקדומים המספרים על הפלישתים, ובעיקר סיפורי שמשון (שופטים יג-טז), מעידים על התנגשויות באזורי הגבול בין שבטי דן ויהודה ובין פלשת. עלילות שמשון מסתברות על רקע מאבקו של דן על קיומו וחירותו בחבל ארצו בגבול פלשת, אשר במרוצת הזמן נאלצו בני דן לנטוש אותו. ההתנגשות האמתית היא בתקופה זו בין פלשת ובין יהודה, כי הלחץ הפלישתי, המורגש יפה מתוך המסופר בשופטים,(שופטים א), גרם גם לצמצום שטחה של יהודה. ההתנגשויות האלה הביאו, בסופו של דבר, למלחמה גלויה, ולהתפשטותם של הפלישתים צפונה, תהליך שלא נבלם אלא בראשית המלוכה.

ראשיתה של המלחמה של העם בפלישתים הוא הקרב באבן – העזר(שמואל-א ד). המרכז הפלישתי נקבע באפק והמערכה התנהלה בשיפולי הר אפרים. בקרב זה נחלו בני ישראל מפלה ונישבה ארון הברית. משם עלו הפלישתים לפנים הארץ וכבשו את שילה. רמז לכך מוצאים אנו בירמיהו ז, יב-יד; תהלים עח, ס; כמו כן פשטו הפלישתים בדרך הים וכבשו את מגידו ובית שאן. בסופה של המלחמה היה רובה של ארץ – ישראל ביד הפלישתים; בערים הכבושות הוקמו מצודות ובהן חיל – מצב ועליהם נציבים, כגון זה שבגבעת בנימין ( שמואל-א י, ה; יג, ג). אחרי השתלטותם המדינית נאסר על ישראל ייצור נשק העשוי לשמש להתגוננותה הצבאית(שמואל א יג). כך שרויים היו בני ישראל במשך תקופה ארוכה במצב של תלות מדינית ואף כלכלית בפלישתים, שהחזיקו בידם את ה׳מונופולין׳ לייצור כלי מתכת.

השליטה הפלישתית נמשכה כשני דורות בקירוב והגיעה לשיאה במחציתה השנייה של המאה הי״א לפני סה״נ. ראשית המפנה אולי מסתמן כבר בימיו של שמואל (שמואל-א ז), כאשר הפלישתים ניגפו לפני בני ישראל וכמה מן הערים אשר נכבשו קודם – לכן שבו לידי ישראל.

ההתנגשות הגדולה בין פלשת לישראל, שהיו במאה הי״א לשתי היחידות האתניות העיקריות בארץ – ישראל, פרצה אחרי המלכתו של שאול. אין ספק כי המחשבה על השחרור מעול הפלישתים, שתרמה להקמת המלוכה, הייתה אף המניע להקמת צבא – קבע, שבלעדיו לא היה הניצחון על צבא פלשת אפשרי. שורת המלחמות נפתחה בקרב לאחר שיהונתן הרג את הנציב הפלישתי בגבעה. שאול וצבאו התרכזו בגלגל שבערבות יריחו (שמואל-א יג, ד) אולם חלק ניכר של העם פחד להסתכן במלחמה גלויה נגד הפלישתים, וכאשר יצא שאול נגד הפלישתים למכמש היו אתו רק שש מאות איש. הפלישתים שלחו פלוגות – עונשין (משחית) נגד ישראל, ובקרב עמהן נחלו הפלישתים מפלה (שמואל-א יד, לא).

המאבקים עם הפלישתים אינם רק על בסיס טריטוריאלי אלא יש בהם מימד תרבותי.

דוד מול גלית מדבר על ״חרוף מערכות ישראל ואלוקים...״ ומשום כך יוצא למאבק.

הפלישתים נקראים במקרא ״ערלים״, על רקע היותנו נימולים בולטים הפלשתים כאנטיטזה לנו כשהם מוצגים כערלים.

האם יש ערכים עליהם חשוב להילחם? מה הם?

הפלישתים מביאים איתם תרבות שונה מהתרבות הישראלית ועל רקע זה החל המאבק. למה

חשוב להיאבק על תרבות?

האם גם היום יש תרבות ״אחרת״ שאנו רואים בה איום כלשהו?

**4. כתובת תל דן**

כתובת דן התגלתה בשנת 1993 ע״י חופרי התל מטעם מכון נלסון גליק למקרא ועתיקות בירושלים. הכתובת היא מצבת ניצחון ארמית שהוצבה בשער העיר דן. לצערנו כתובת תל דן אינה שלמה, ועד כה לא נמצא שבר עם שמו של המלך לו יש ליחס את הכתובת, אך נראה כי מדובר בחזאל מלך ארם וזה תואם למדי את הפסוקים מספר מלכים ב ח: **״וילך (אחזיהו) את יורם בן אחאב למלחמה עם חזאל מלך ארם ברמות גלעד ויכו ארמים את יורם. וישב יורם המלך המלך להתרפא ביזרעאל מן המכים אשר יכהו ארמים ברמה בהלחמו את חזהאל מלך ארם ואחזיהו בן יהורם מלך יהודה ירד לראות את יורם בן אחאב ביזרעאל כי חולה הוא.״** ההבדל היחידי בין המקרא לכתובת תל דן הוא סופם של השניים. בספר מלכים ב׳ פרק ט׳ מסופר כי אחזיהו ויורם נרצחו ע״י יהוא שר צבאו של יורם לאחר הקרב עם חזאל. ואילו בכתובת מתפאר מלך ארם בהריגתם של השניים.

**תרגום הכתובת**

[...]וגז[ר...]

אבי. )מלך ישראל) עלה [עליו בה]לחמו בא[בי]

וישכב אבי, הלך אל [אבותי]ו. ויבוא מלך

ישראל קודם לארץ אבי. [ו]ימלך הדד א[ותי]

אני. וילך הדד לפני [ו]אצא משבעת [מחוזות?]

ממלכתי ואהרוג, מלכ[ים שב]עים אוסרי א[לפי

[ר]כב ואלפי סוסים. [הרגתי את יהו]רם בן [אחאב]

מלך ישראל והרג[תי את אחז]יהו בן [יהורם מלך]

בית-דוד. ואשים [את עריהם חורבות ואהפוך]

את ארצם ל[שממה...].

**לדיון**

מדוע כל כך משמעותית לחוקרים למצוא כתובת ארכיאולוגית המאזכרת את בית דוד?

מה המשמעות של החיבור בין התנ״ך והארכיאולוגיה?

מהו התנ״ך בשבילנו?

**ניתוק עם ישראל מארצו ע״י שתי מעצמות – אשור ובבל**

**אשור**

תגלת פלאסר הג׳ – המלך האשורי הראשון שהגיע לאזורינו, בכתובותיו הוא מזכיר את מנחם מלך שומרון המעלה לו מס – מלכים ב טו.

בִּימֵי פֶּקַח מֶלֶךְ-יִשְׂרָאֵל, בָּא תִּגְלַת פִּלְאֶסֶר מֶלֶךְ אַשּׁוּר, וַיִּקַּח אֶת עִיּוֹן וְאֶת אָבֵל בֵּית-מַעֲכָה וְאֶת יָנוֹחַ וְאֶת קֶדֶשׁ וְאֶת חָצוֹר וְאֶת הַגִּלְעָד וְאֶת הַגָּלִילָה, כֹּל אֶרֶץ נַפְתָּלִי; וַיַּגְלֵם, אַשּׁוּרָה.

שלמנאסר החמישי וסרגון – בימיהם נכבשת שומרון ותושבי ממלכת ישראל מוגלים ובמקומם מגיעים הכותים במסגרת חילופי אוכלוסיות בשיטת הפרד ומשול.(מל״ב יז)

**מסע סנחריב ליהודה**

סנחריב לא כבש את ירושלים אך החריב את ערי השפלה, שרידי החורבן ניכרים בשכבות שונות בתלים המרכזיים כמו לכיש,בית שמש,בית מרסים ועוד.

**בבל**

**ירמיה לד:** וְחֵיל מֶלֶךְ-בָּבֶל, נִלְחָמִים עַל יְרוּשָׁלִַם, וְעַל כָּל-עָרֵי יְהוּדָה, הַנּוֹתָרוֹת: אֶל לָכִישׁ, וְאֶל עֲזֵקָה, כִּי הֵנָּה נִשְׁאֲרוּ בְּעָרֵי יְהוּדָה, עָרֵי מִבְצָר.

עם רציחתו של גדליהו הגיע הקץ לעצמאות היהודית בארץ. יהודה צורפה למערכת הפחוות הבבליות.

המעצמות אשור ובבל משימים קץ לממלכות ישראל ויהודה. מעבר לאיבוד העצמאות והשלטון המעצמות אינם מסתפקות בכך ובנוסף מגלים את עם ישראל מארצו.

**לדיון**

מהם הסיבות לחורבן? האם ישנן סיבות מעבר לניצחון המעצמות?

ירמיהו הנביא (פרק ט ועוד) ישעיהו (פרק א ועוד) מצביעים על סיבת החורבן באופן מפורש – ההתפוררות החברתית ואיבוד התרבות המקורית הן שהביאו את קץ הממלכה ויותר מכך גרמו לינתוק הקשר בין העם וארצו.

מדוע תוצאת ההתפוררות החברתית היא קץ ממלכה. ומדוע גלות?

מה עובדה זו יכולה ללמד אותנו על הקשר בין העם לארצו?

מה מחבר עם לאחר שהוא התפזר לגלות ואיבד את המרכז הפיזי הגיאוגרפי והרוחני שלו? האם

כיום יש לנו דבר מה המחבר את כל העם?

**ברכת הכהנים מכתף הינום ירושלים**

זוהי עדות כתובה, מימי בית ראשון, לפסוקי תנ״ך. ב״כתף הינום״, סמוך למרכז מורשת בגין נתגלו במערת קבורה מימי בית ראשון שתי לוחיות כסף זעירות גלולות היטב, המתוארכות סביב שנת 600 לפני הספירה. פתיחת המגילות התעכבה במשך שלוש שנים עד שנמצאה טכנולוגיה מתאימה לפתיחת המגילות מבלי שייגרם להן נזק. עם פתיחתן נמצא כי הן מכילות שורות חרוטות בכתב עברי עתיק, המשלבות בתוכן נוסח מקוצר של ברכת הכוהנים המוכר מן המקרא: נוסח המסורה של ברכת כהנים (בספר במדבר) הוא:

״יְבָרֶכְךָ יְהֹוָה וְיִשְׁמְרֶךָ; יָאֵר יְהֹוָה פָּנָיו אֵלֶיךָ וִיחֻנֶּךָּ; יִשָּׂא יְהֹוָה פָּנָיו אֵלֶיךָ וְיָשֵׂם לְךָ שָׁלוֹם״ (במדבר פרק ו׳, כד-כו),

ואילו על לוחית הכסף מכתף הינום נכתב: ״יְבָרֶכְךָ יְהֹוָה וְיִשְׁמְרֶךָ; יָאֵר יְהֹוָה פָּנָיו אֵלֶיךָ וְיָשֵׂם לְךָ שָׁלוֹם״.

זהו הממצא הקדום ביותר של טקסט מקראי.

חשוב לקרוא הברכה ולהסביר את משמעותה ואת השימוש בה לאורך הדורות.

את ברכת הכוהנים אנו מכירים עד היום והיא מהווה סמל של מעבר ברכה מהורים לילדים.

מה משמעות העובדה שאת השפה אנו מבינים גם היום?

מה משמעות השפה בתרבות שלנו?

האם ממצא חשוב זה והברכה הכתובה בו הם חלק מ״סל התרבות שלנו״?

**ימי הבית השני**

מערך מקורות על תקופת הבית השני תמצא בתחנה של מרכז דוידסון ובתחנות של אתרי בית שני. מערך ומקורות על מרד בר כוכבא תמצאו בפרק על השפלה.